go tiiša mabokgoni a go kgona go dira ditekolo le go hlokomela tšweletšo go kgabaganya le makala ka moka, go akaretšwa go hlahlwa ga balaodi bao maikarabelo a bona e lego go thakgola mananeo; go ruma mo dikgweding tše di tlago tše 18, molao wa tirelo e tee ya setšhaba le melawana le maemo a maleba, maanotshepetšo a meputso le merero ye e amanago le dikhwama tša thušo ya tša bongaka le diphenšene; go matlafatša mekgwa ya go dira dikwalakwatšo le masolo mabapi le tlhabollo ya bosetšhaba ya naga, mola go oketšwa palo ya dimmasepala tše di amegago teefatšong ya dintlha tša peakanyetšo go kgabaganya le makala a mararo; go dira diteko tša mabokgoni le go tliša ditsela tše diswa Dikgorong tša diprofense tše di laolago mebušo ya selegae gammogo le Dikantoro tša Ditonakgolo. Se se tla dirwa ka nako e tee le maiteko ao a tšwelago pele a go kaonafatša mabokgoni a dikgoro tša rena tša mmušo wa bosetšhaba; nakong ya ge go matlafatšwa lekala la setšhaba le lesolo la bosetšhaba la go lwantšha bomenemene, mafelelong a ngwaga wo re tla ruma tshepetšo ya go tšwela pele go kaonafatša go šoma ka tsela ya maleba ga dipholisi tša rena tša twantšho ya bomenemene makaleng ka moka a mmušo; go fetišetša lesolo la Batho Pele go fihla maemong a mebušo ya selegae, go tiišetša dikwalakwatšo tše di dirwago go akaretšwa izimbizo le go hloma Disenthara tša Setšhaba tše di tla šomišetšwago merero ye mentši go fetiša disenthara tše 90 tše di šetšego di šoma; le, go tšwela pele go aga mabokgoni le go neelana ka thekgo go dihlongwa tša boetapele bja setšo. Go kaonafatša taolo ya mmušo go ra gore go swanetše go be le tatapeisi ye e kwišišegago ya dipalopalo tša dilo tše di tlišago diphetogo setšhabeng sa gaborena. Mabapi le se, go tla dirwa mehuta ye mebedi ya dinyakišišo tše dikgolo ka 2007. Matšatšing a mabedi a go feta, bašomedi ba ba šomelago ntle ba 6 000 go tšwa go Statistics South Africa ba phatlaletše le naga ya gaborena go ya go kgoboketša tshedimošo malapeng a 280 000 ao a kgethilwego go kgatha tema ka Dinyakišišong tša Setšhaba, e lego dinyakišišo tšeo di tla fago mmušo seswantšho sa maleba mabapi le maemo a badudi ba naga go tšwa karolong ye nngwe le ye nngwe ya naga. Ka kgwedi ya Diphalana batho ba bangwe ba 30 000 go tšwa malapeng a 8 000 ba tla hlokolwa go kgatha tema dinyakišišong tša bosetšhaba tša mathomo tša ditherišano ka Afrika Borwa, Dinyakišišong tša Bosetšhaba mererong ya Meputso. Batho ba ba 30 000 ba tla šalwa morago, go hwetša kwišišo mererong ya bofaladi, go fetogafetoga ga mebaraka ya mešomo, go falala ga batho mengwaga ya go fapafapana le go hlongwa ga malapa le go kgaogana ga batho. Ke rata go tšea sebaka se go dira boipiletšo go batho ka moka bao ba hlokotšwego go kgatha tema maitapišong a a bohlokwa. Sepikara le Modulasetulo; Gareng ga dikatlego tše dikgolo tšeo batho ba Afrika ba bilego le tšona mo mengwageng e mebedi le seripa ya go feta go bile pušetšo ya khutšo kua Sedikong sa Great Lakes. Re ikgantšha bjalo ka MaAfrika Borwa, mabapi le tema yeo batho ba gaborena ba e kgathilego go tliša khutšo ye – go tloga go banna le basadi ba ba šomago Lebothong la Tšhireletšo la Bosetšhaba go fihla go bašomedi ba dihlongwa tša setšhaba le tša praebete bao ba neetšego nako ya bona go kgonthišiša gore toro ya Afrika e fetoga nnete kua nageng ya Patrice Lumumba. Re tla tšwela pele go šoma le bagolwane ba rena go tšwa DRC, gammogo le Burundi, Comoros le Sudan go netefatša gore khutšo le go hloka mpherefere go re go fihleletšego go tšwela pele ntle le go emiša dikgato tša mohlakanelwa tša go aga ekonomi ka leswa le go hlabolla setšhaba. Le ge go le bjalo, ka ge re na le mafolofolo a go keteka dikatlego tšeo Afrika maitekong a yona a go hlola khutšo le tlhabollogo, re ka se hlokomologe ditlhohlo tše re lebanego le tšona ge re rarollana le dintlha tše di sa lego gona tša dikgogakgogano, kudukudu mokgwa wa go tliša khutšo ka kakaretšo kua Sudan, go akaretšwa seemo sa kua Darfur, Côte d'Ivoire le Somalia. Mmušo wa gaborena o tla tšea dikgato tša maleba ka ge mabokgoni a rena a re dumelela, go ya ka pitšo ya Yunione ya Afrika go thuša batho le mmušo wa Somalia. Selo se bohlokwa malebana le se ke maiteko ao a tla hlangwago go kgonthišiša gore balwelatokologo ba Somalia ba swanetše go ipopa ngata e tee go hwetša tharollo ye e tla kgotsofatšago batho bohle ya nnete ye e theilwego godimo ga toro ya go boelanya setšhaba. Ngwageng wo, African Peer Review Forum e tla ruma ditekolo tša yona tša naga ya gaborena. Ke rata go tšea sebaka se go leboga babeamelao, Ditona tša mmušo le dikgoro tša mmušo, mekgatlo ya setšhaba le setšhaba ka kakaretšo mabapi le go tsenya letsogo go ba go dirilego mošomong wo o bego o na le mathata bjalo ka ge e be e le wa moswananoši wo o lekanetšego temokrasi ya rena e mpsha. Re tla tšea magato a maleba go thakgola lenaneo la go re kgontšha go tšea dikgato tše di swanetšego tše di tla hlagišwago ke tekolo ya sehlopha. Go swana le se, re tla tšwela pele go šomišana le kontinente ya gaborena ka moka le bahlabanimmogo tlhabollong ya naga ya gaborena go akgofiša tsela ya go tsenya tirišong mananeo a NEPAD. Mo kgweding ya go feta, Afrika Borwa e thomile ka maeto a yona a go šoma bjalo ka leloko la motšwaoswere Khanseleng ya Tšhireletšo ya Dinagakopano. Re rata go ineela, legatong la batho ba Afrika Borwa, gore re tla šomišana le dinaga tše dingwe go dira dilo ka moka tša maleba go tšwela pele go tsenya letsogo go hloleng khutšo le tšhireletšo ya boditšhabatšhaba. Mabapi le se, re tla tšwela pele go ama baetapele ba batho ba Palestina, Israele, Iraq, Iran le dinaga tše dingwe tša Middle East le Persian Gulf. Re tla tšwela pele gape go matlafatša dikamano tša rena le dinaga tše dingwe ka mo kontinenteng, bašomišani ba rena go tšwa India, Brazil le People's Republic of China, dinaga tše dingwe tša Borwa, gammogo le Japan, Yuropa le North America. Ye nngwe ya dipotšišo tše bohlokwa kudu tše re tla di šalago morago ke go thongwa ka lebelo ga ditherišano tša WTO tša Doha Development Round. Re na le bonnete bja gore ditharollo tša ditšhitišo tše re nago le tšona di tla hwetšagala le gore ge ditherišano tše di ka tla le ditharollo tše dibotse se se tla hola dinaga tše di hlabollogilego le tše di sa hlabollogago ka go lekana lebakeng le letelele. Sepikara, Modulasetulo le Maloko ao a Hlomphegago; Go tloga nakong yeo re filwego maatla a go buša ka 2004, re bile le kgatelopele ye e amogelegago ya go tšwela pele go fetola Afrika Borwa gore e be naga ye kaone. Ga re a swanela ebile re ka se hlokomologe mathata a mantši ao re sa lebanego le wona. Eupša molaetša go tšwa go maitemogelo a rena ka moka ke gore ge re šoma mmogo, re ka kgona ebile re tla atlega go fihleleleng toro ya go swana yeo re ipeetšego yona bjalo ka setšhaba – go aga bophelo bjo bokaone bja batho bohle, nageng yeo e sa hlwego e na le dilo tše dibe goba tše di sa kgahlišego setšhaba. Lehono re swanetše go bolela mmogo ka tokologo, re na le mafolofolo. Re swanetše re kopanye dihlogo go tsoma "lethabo leo le tla tlago go banna le basadi ge ba phela nageng yeo e lokologilego". Ga se hlwa re fihla moo. Eupša ga go na motho wo mongwe, ntle le rena, wo a tla kgonthišišago gore toro ye e ba nnete. Ka fao, a re tiišeng re šome, re kwišiša ka botlalo gore mošomo wa go aga Afrika Borwa yeo re e kganyogago ke maikarabelo a tee ao re swanetšego go a abelana. Ke a leboga. E ntšhitšwe ke: Kantoro ya Mopresidente